L-aġenzija tal-UE għall-kooperazzjoni tar-regolaturi tal-enerġija (ACER) tiżgura ċ-ċirkulazzjoni bla xkiel tal-elettriku u l-gass naturali bejn il-fruntieri Il-Kunsill illum qabel dwar il-pożizzjoni tiegħu (approċċ ġenerali) dwar regolament sabiex jiġi aġġornat ir-rwol tal-ACER, l-Aġenzija tal-UE għall-Kooperazzjoni tar-Regolaturi tal-Enerġija. Il-qbil jipprovdi lill-Presidenza mandat biex tibda negozjati mal-Parlament Ewropew. L-għan tar-regolament hu li jtejjeb il-kollaborazzjoni bejn ir-regolaturi nazzjonali tal-elettriku u tal-gass billi jaġġorna l-kompiti tal-aġenzija. L-ACER hija attiva diġà fil-qasam tas-superviżjoni tas-suq tal-operaturi u tgħin biex jiġu indirizzati kwistjonijiet transfruntiera. Il-parti "Enerġija" tal-Kunsill tal-UE qablet dwar test għal approċċ ġenerali dwar il-proposta għal reviżjoni tar-regolament tal-Parlament Ewropew u tal-Kunsill dwar l-istabbiliment ta' Aġenzija tal-UE għall-Kooperazzjoni tar-Regolaturi tal-Enerġija. Il-proposta għar-reviżjoni tar-regolament dwar l-ACER hija l-aħħar att legali tal-Pakkett Enerġija Nadifa għall-Ewropej Kollha, li fl-aħħar il-Kunsill laħaq approċċ ġenerali dwaru. L-ACER taqdi rwol importanti billi tiffaċilita l-kooperazzjoni bejn ir-regolaturi nazzjonali tal-enerġija. Wara negozjati intensivi, il-qbil milħuq illum hu bilanċjat u joffrilna bażi eċċellenti biex nibdew taħditiet mal-Parlament Ewropew. Temenuzhka Petkova, Ministru għall-enerġija tal-Bulgarija L-istati membri kollha aċċettaw il-ħtieġa li l-qafas leġislattiv attwali jiġi adattat biex jiddefinixxi mill-ġdid il-mod kif l-aġenzija tiffunzjona, ir-rwol u l-kompetenza tagħha. Dan l-adattament ikopri l-kompiti tad-direttur u tal-bord tar-regolaturi tagħha li hu magħmul minn rappreżentanti għolja tal-awtoritajiet regolatorji nazzjonali tal-istati membri. Il-qsim tal-kompiti bejn il-bord tar-regolaturi u d-direttur tal-ACER hu definit mill-ġdid. L-ACER diġà tejbet il-koordinazzjoni bejn ir-regolaturi fi kwistjonijiet transfruntiera. L-aġenzija ġiet varata uffiċjalment f'Marzu 2011 u għandha s-sede fi Ljubljana, is-Slovenja. Sa mill-ħolqien tagħha, l-aġenzija ngħatat kompiti ġodda importanti b'rabta mal-monitoraġġ tas-swieq tal-operaturi u fil-qasam tal-infrastruttura transfruntiera tal-enerġija. Kompetenzi u kompiti regolatorji ġodda mhux ser jingħataw lill-aġenzija ħlief bl-involviment xieraq tal-istati membri. Dan ser jiġi ggarantit permezz ta' leġislazzjoni adottata bil-proċedura leġislattiva ordinarja jew b'atti ta' implimentazzjoni. Aktar integrazzjoni tas-suq u l-bidla lejn produzzjoni aktar varjabbli tal-elettriku jfissru li huma meħtieġa aktar sforzi għall-koordinazzjoni tal-politiki nazzjonali tal-enerġija mal-pajjiżi ġirien u biex jintużaw iżjed l-opportunitajiet offruti min-negozju transfruntier tal-elettriku. Dan jippermetti lill-istati membri tal-UE jkunu ppreparati għal kriżijiet mhux mistennija fil-provvista tal-enerġija u jiżgura s-sigurtà tal-provvista tal-elettriku. L-interkonnessjoni mill-qrib tal-grilja tal-elettriku tal-UE tfisser li hija meħtieġa wkoll kooperazzjoni għall-manutenzjoni tal-istabbiltà tal-grilja u biex jiġu integrati volumi kbar ta' enerġiji rinnovabbli. Sfond u passi li jmiss Il-Kummissjoni ppreżentat il-proposta oriġinali għar-regolament imfassal mill-ġdid dwar l-ACER fit-30 ta' Novembru 2016 bħala parti mill-pakkett dwar l-enerġija nadifa. Il-qafas leġislattiv attwali hu bbażat fuq regolament li jmur lura għall-2009 u li stabbilixxa l-ACER. Dan l-approċċ ġenerali jippermetti lill-Kunsill jiftaħ negozjati mal-Parlament Ewropew li adotta l-pożizzjoni tiegħu dwar ir-regolament fl-1 ta' Marzu 2018. In-negozjati huma mistennija jibdew taħt il-presidenza Awstrijaka. Approċċ ġenerali Proposta tal-Kummissjoni Ara l-paġna tal-laqgħa